*Приложение 5*

**Информация за текущото състояние на “Национална специализирана болница за физикална терапия и рехабилитация” ЕАД, София, гр. София**

**“Национална специализирана болница за физикална терапия и рехабилитация” ЕАД, гр. София** с ЕИК 121461642 е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала. Лечебното заведение е с предмет на дейност оказване на болнична помощ - диагностика, физикална терапия и рехабилитация на неврологични и вътрешни болести, активно лечение на хронична сърдечна недостатъчност, ревматоиден артрит, хронична обструктивна белодробна болест, нестабилна форма на ангина пекторис, полирадикулоневрити, рефлексотерапия, кинезитерапия, балнолечение, лабораторна, функционална и образна диагностика, консултации, поискани от лекар от друго лечебно заведение.

“Национална специализирана болница за физикална терапия и рехабилитация” ЕАД („НСБФТР“ ЕАД) е правоприемник на Националния център за физикално лечение и рехабилитация, който от своя страна е правоприемник на Научния институт по курортология, физиотерапия и рехабилитация, създаден през 1946г. През 2003 г. към лечебното заведение е учредено еднолично дружество с ограничена отговорност със статут на дъщерно дружество – "Медицински център АКВА-2003“ ЕООД. Медицинският център има предмет на дейност: Извършване на специализирана извънболнична помощ. С дейността си подпомага и допълва тази на болницата като предоставя медицински услуги в сегмента на доболничната помощ за пациенти, които могат да провеждат рехабилитация в амбулаторни условия.

Мисията на „НСБФТР“ ЕАД е осъществяване на медицински и социални дейности, необходими за повишаването на преживяните години с по-високо качество на живота и намаляване на годините на загубена трудоспособност на гражданите и по специално опазване здравето и живота, като повишава нивото на оказваните здравни услуги и лечебна помощ с оглед повишаване здравето на нацията, опирайки се на традициите и в съчетание с целите на провеждащата се здравна реформа.

Основните цели на лечебното заведение са свързани със запазване и укрепване здравето на пациентите чрез съдействие за създаване на благоприятни условия за физическо и духовно развитие през целия им живот; Понижаване на заболеваемостта, страданията и трайната инвалидизация, причинени от специфичните заболявания.

Към 30.09.2023г. лечебното заведение реализира положителен текущ финансов резултат печалба в размер на 142 хил. лв. и общо финансов резултат (отчитащ неразпределена печалба и натрупана загуба от предходни години) загуба в размер на   
-869 хил. лв. Приходите за периода са 2 219 лв., от които 54,5% са приходи от НЗОК, 12,1% са приходи от МЗ и 33,4% са приходи от други източници. Разходите за периода са   
2 077 хил. лв., от които 6,7% са разходи за материали, 63 % са разходи за персонал и 30,3% са разходи за външни услуги, амортизации и други.

Общо собственият капитал на дружеството е 1 474 хил. лв. при записан капитал от 448 хил.лв. Стойността на активите към края на трето тримесечие на 2023 г. е 4 656 хил. лв., а задълженията към 30.09.2023 г. са 1 940 хил. лв., като липсват просрочени задължения. Персоналът на болницата е 75 души, от които 7 лекари, 31 специалисти по здравни грижи и 10 санитари. През третото тримесечие на 2023 г. броят на преминалите болни е 2 664 пациента, при среден брой легла 96 и заетост 71%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=175> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>